Twee gevonnis na aanval op bejaardesMarcia en Kallie Kruger (Foto: Verskaf) Twee plaasaanvallers is tot 15 jaar tronkstraf elk gevonnis nadat ŉ bejaarde egpaar verlede jaar op hul plaas naby Bethulie in die Vrystaat aangeval is. Poto Manietjie Marolloane (34) en Mabhuti Ernest Velaphi (31) is in die streekhof in Bethulie aan huisroof skuldig bevind in verband met die aanval op die Kruger-egpaar in September verlede jaar. Kallie (87) en Marcia (82) Kruger is die aand van 23 September op hul plaas, sowat 25 km van Bethulie, deur twee mans oorrompel en aangerand. Die mans was met messe gewapen. Hulle het die bejaardes in hul slaapkamer ingewag, vasgebind en beveel om nie ŉ geluid te maak nie. Brig. Motantsi Makhele, polisiewoordvoerder, het gesê die aanvallers het deur ’n gebreekte ruit toegang tot die plaashuis gekry. Die mans is die aand met vuurwapens, juwele en ŉ onbekende bedrag geld vort. Hulle het met die egpaar se Toyota Hilux-bakkie weggejaag wat later verlate langs ’n pad op die dorp gevind is. Een vuurwapen is onder die passasiersitplek gevind. Die aanvallers is kort na die voorval in hegtenis geneem en het die polisie na die bosse geneem waar hulle die ander twee vuurwapens versteek het. Hulle is positief met die voorval verbind en geen borgtog is sedert hul inhegtenisneming aan hulle toegestaan nie. Genl.maj. Solly Lesia, provinsiale polisiekommissaris, het gesê die vonnis sal ’n duidelike boodskap stuur aan kriminele wat voedselsekerheid bedreig deur boere te beroof, aan te rand en in sommige gevalle te vermoor. Lesia het die polisie geloof vir hul ondersoek na die saak.